Author: Hudáková Beatrice

Ponúknutá pomoc MŽP pri odstraňovaní následkov živelnej katastrofy v Japonsku prostredníctvom Komplexnej centrálnej záchrannej služby

Ministerstvo životného prostredia SR okamžite po potvrdení informácie o ničivom zemetrasení v Japonsku v piatok (11.3.2011) o 7.00 hod. ráno oslovilo záchranársky a vyhľadávací tím KCZS (Komplexná centrálna záchranná služba, Gabčíkovo) s výzvou na zostavenie záchranného tímu pre jeho možné nasadenie v postihnutých oblastiach Japonska s cieľom poskytnúť pomoc pri odstraňovaní následkov prírodnej katastrofy. Záchranársky tím je dlhoročným zmluvným partnerom Ministerstva životného prostredia SR, pomáha pri povodniach a haváriách na vodných tokoch, napr. pri kontamináciách ropnými látkami, zabezpečuje dekontamináciu a dezinfekciu po povodniach, zaisťuje technológiu pri hroziacich haváriách na vode, pri zosuvoch  a pod.
Príslušníci Komplexnej centrálnej záchrannej služby (KCZS) v Gabčíkove po okamžitom zasadnutí krízového štábu vytvorili zásahový tím a doručili ministerstvu životného prostredia komplexnú správu o pripravenosti. Podľa nej majú od piatka (11.3.2011) zriadený modul pre zahraničie k možnému okamžitému nasadeniu do zemetrasením a cunami postihnutých oblastí Japonska. Správa definuje 25 záchranárov s technikou na vyhľadávanie osôb v ruinách i sutinách spolu s  technikou na dezinfekciu, dezinsekciu, deratizáciu a dekontamináciu postihnutých oblastí. K dispozícii majú prostriedky na čistenie zdrojov pitnej vody, rovnako zdravotnícky materiál na poskytovanie predlekárskej a lekárskej prvej pomoci a kompletné logistické zabezpečenie. Do 4 hodín po vydaní pokynu môže vycestovať 15 až 25 ľudí - podľa požiadavky.
Renomovaný tím Komplexnej centrálnej záchrannej služby bol na medzikontinentálnej  záchranárskej akcii už 18-krát. S ohľadom na hroziace riziká v oblasti zasiahnutej žiarením bude súčasťou vybavenia dozimeter, ktorý zapožičia Úrad jadrového dozoru SR. Na konzultáciu budú oslovení aj pracovníci atómových elektrární a jadrových zariadení.
List s  ponukou Ministerstva životného prostredia SR bol v piatok (11.3.2011) obratom doručený japonskému veľvyslancovi, s ktorým je ministerstvo v kontakte a čaká na pokyn na vycestovanie. Podľa posledných informácií Veľvyslanectva Japonska v SR, japonská vláda sa ešte nerozhodla o nasadení medzinárodných síl.